ร้านปิ๊งปิ๊งเป็นร้านเบเกอรี่ที่ตั้งอยู่บริเวณริมถนนสุริยะประดิษฐ์ค่ะ ร้านนี้ตั้งอยู่ฝั่งเดียวกับซอยร่วมอุทิศ ซอย 912 หากเดินทางมาจากสี่แยกอิซูซุแล้วร้านจะอยู่ฝั่งซ้ายมือค่ะ เป็นร้านที่ตั้งอยู่ริมถนน มีรั้วเตี้ยๆ กั้นระหว่างทางเท้ากับภายในร้าน

ด้านในร้านติดเครื่องปรับอากาศเย็นฉ่ำค่ะ เมนูที่ทางร้านขายได้แก่ อาหารคาว ซึ่งมีทั้งอาหารจานเดียวและกับข้าว และขนมเบเกอรี่ชนิดต่างๆ นอกจากนี้ที่ร้านยังขายเอแคลร์สูตรของคุณแม่เจ้าของร้าน ซึ่งจริงๆ ก็คือชูครีมกลมๆ แบบที่เราเคยฮิตกินกันสมัยตอนเด็กๆ ค่ะ และรสชาติก็ยังคงเป็นเช่นสมัยเราเด็กๆ เช่นเดียวกัน 

วันนี้เราสั่งข้าวผัดทะเล น้ำส้มปั่น และเอแคลร์ค่ะ สำหรับข้าวผัดทะเลนั้นรสชาติดีมาก ดีโดยที่ไม่ต้องปรุงเพิ่มเลยค่ะ ส่วนน้ำส้มปั่นนั้นออกจะใสๆ หน่อย แต่ก็อร่อยดีค่ะ สำหรับเอแคลร์เป็นเปลือกชูกรอบๆ เติมด้วยไส้คัสตาร์ดวานิลลาหอมๆ ค่ะ ใครที่ถวิลหาเอแคลร์แบบตอนเด็กๆ ถ้าได้มาชิมคิดว่าต้องถูกใจแน่ๆค่ะ

บรรยากาศของร้านตกแต่งแบบน่ารักๆ ด้วยสีพาสเทล โต๊ะอาจจะไม่เยอะนักค่ะ  ประมาณสี่ถึงห้าโต๊ะด้านในร้าน ส่วนด้านนอกร้านมีโต๊ะอีกประมาณสองสามโต๊ะค่ะ พนักงานบริการดีใช้ได้เลยค่ะ อาหารก็ไม่ได้ช้าด้วย